Wie gseit bin i denn vo Coyhaique usnahmswys mol mit em Bus wyter. Die 220km langi Fahrt het denn zu mim Erschtuune 8h lang duurt, aber d'Carretera Austral isch halt schmal, kurvig, holprig und zum Teil sumpfig. Nördlich vo Coyhaique herrscht es völlig anders Klima als bishär. D'Carretera Austral isch dört nöcher am Meer, also uf dr Weschtsyte vo de Ande. Und do schiffts fascht duurend, was me au an dr sehr üppig grüene Vegetation und am Rägewald gseht.    Grad vor em Ydunkle bin i denn im chleine Dörfli Puyuhuapi am glychnamige Fjord acho. Irgendwie rächt verschloofe, das Kaff. Aber mol wider extrem fründlichi und hilfsbereiti Lüt! Gründet worde isch die Siedlig vo zwei dütsche Brüeder namens Hopperdietzel, und dene ihre Name isch no allgegewärtig im Dorf. D'Hauptschtrooss heisst Calle Otto Uebel, und au dr Baustil isch vielfach europäisch.  Ich ha denn vo Puyuhuapi e Tagesusflug in 30km entfärnt Nationalpark Queulat gmacht. Es sich mol wider nid ganz eifach gsi zum dörthiecho, öffentliche Verchehr git's nid jede Tag. Glücklicherwys han i denn mit de Arbeiter von ere Fischzucht chönne 25km mitfahre, und dr Räscht bin i halt gloffe. D'Wolke sind sehr tief ghange und es het glägentlich gnieslet. Es isch aber trotzdäm e schöne Usflug gsi; dur e menscheleer Rägewald spaziere, Wasserfäll und Gletscher beschtuune. Zum Zrugg-goh han i fascht 3 Schtund am Schtroosserand müesse warte bis mi öpper mitgnoh het, bzw. bis i es paar doofi Amis zwunge ha, mi mitzneh.    Am nöchschte Tag han i insgesamt au wider fünf Schtund mit Autoschtöpple verbrocht. Es het halt eifach kei Verchehr uf dere Schtrooss! Und wenn mi öpper mitgnoh het, isch es meischtens nume es paar Kilometer gsi bis zu dr nöchschte Abzwygig oder bis zu ihrem Buurehof. Aber denn han i mit emne ganz zwäge chilenische Pärli us Valparaíso für 100km chönne mitfahre. Mit dene zwei han i's sauguet gha, und mir händ au hüt no E-Mail-Kontakt.    Im Kaff Santa Lucía bin i denn aber abgschprunge, wül i Richtig Futaleufú ha welle. Ich ha dört also d'Carretera Austral schliesslich verloh. Es isch es tolls Abentüür gsi uf dere Schtrooss, in dere ganz spezielle, abgschiedene Gegend. 900km sind's insgesamt gsi vo Villa O'Higgins bis nach Santa Lucía und ich ha 3 Wuche drfür bruucht (inkl. Trekking). S'Autostöpple, die bsundere Lüt wo me trifft - Reisendi wie au Ahalter oder Yheimischi - die abwächsligsriichi Landschaft und d'Tatsach dass es in dere sehr ländliche Gegend au nid allzu viel Tourischte het, händ die Zyt an dr Carretera Austral zu öppis ganz Speziellem gmacht. Es isch super gsi!    Wyter isch es also nach Futaleufú. Und wül's uf dere Route no viel weniger Verchehr het, han i dr Bus gschnappt, wo denn grad dört ufe gfahre isch. Während em Warte uf e Bus han i denn es paar gueti Lüt troffe: z.B. dr Ami Ben, wo in Puyuhuapi bi dr gliche Famile wie ich untercho isch, oder die 3 spanische Velofahrer, wo'n i sit em Morge 6 Mol gseh ha, wenn entweder sie an mir verbygradlet sind oder ich sie im ene Fahrzüg überholt ha. Wie gseit, me kennt sich gly emol, wenn me zur gliche Zyt uf dr Carretera Austral unterwägs isch.    In Futaleufú han i denn im chleinschte Zimmerli vo minere bishärige Reis übernachtet. Es isch genau so gross gsi wie s'Bett: 2.0m x 0.9m. Und denn no in dr Dachschrägi, aber schtoh het me jo eh niene chönne.  Futaleufú het nid nume e kuriose Name, sondern es isch au wunderschön und het es Schönwätter-Mikroklima! D'Temperature vo über 20° und dr konstanti Sunneschyn sind denn für mi e schöni Abwächslig gsi. Und ich ha jo kei Ahnig gha, dass das für mich dr Afang von ere wuchelange absolut usnahmemässige Schönwätterperiode sy söll. Es isch schliesslich Herbscht in Patagonie.  Ich ha dr schöni, warmi Tag in dere extrem idyllische Gegend mit Spaziere und Sünnele verbrocht. Wül i us mim chleine Chämmerli ha welle uszieh und die 2. Nacht uf em schön glägene  Campingplatz am Fluss verbringe, han i dr Bsitzer vo däm Campingplatz müesse sueche. D'Saison isch nämlich eigentlich verby, es het praktisch keini Tourischte, und dr Campingplatz isch scho zue. Mit Umefrooge und Huusiere han i dä Typ nach öppe 2 Schtunde gfunde, und ha an schönschter Laag s'Zält ufgschlage.  Z'Obe han i denn es groosses Füür gmacht und die 3 Spanier hän es paar Kilo Fleisch und es paar Liter Bier brocht. Es sind denn no dr Ami Ben, e Chilen und e Dütschi drzuegschtoosse, und schliesslich  händ mer es super Grillfescht gha.    Am nöchschte Tag han i denn zum 6. Mol die chilenisch-argentinischi Gränze überquert und drby Chile ändgültig hinter mir gloh. Wie schad!!! Ich ha insgesamt 80 Täg in däm faszinierende Land verbrocht. Und es isch mer scho chli ans Härz gwachse in dere Zyt. So'n es vielsytigs Land, mit dr schier unändliche Wüeschti Atacama im Norde, mit em rauhe Füürland und dr Antarktis im Süde, em wunderschöne Patagonie, de hoche, verschneyte Ande und em wilde Pazifik...  Jo, ich loh Chile nid gärn zrugg, aber Argentinie het jo genauso viel z'biete. Und usserdäm git's uf dr argentinische Site vo de Ande ändlich mol wider aschtändige Kaffi (in Chile praktisch nume Nescafe) und die groooosse, feine, butterzarte, billige Steaks...!